Jitka Molavcová

Jitka Molavcová (* 17. marec 1950, Praha) je česká herečka, speváčka, spisovateľka, hudobníčka a moderátorka, hrajúca od roku 1970 až dodnes v divadle Semafor, kde je hlavnou partnerkou Jiřímu Suchému.

Biografia 
Vyštudovala strednú priemyselnú školu grafickú. Jej profesionálny život sa zmenil po celoštátnej speváckej súťaži Talent v roku 1970, ktorú vyhrala s piesňou Hany Hegerovej Lásko má. V tom istom roku sa zúčastnila konkurzu do divadla Semafor. Prešla s úspechom a stala sa jednou zo semaforských "girls", kde spočiatku spievala v origináli najmä francúzske šansóny.

Jej jemný dievčenský soprán sa začal presadzovať aj v rozhlase a na nahrávkach Supraphonu, pesničky ako Teď hádej, Hej Tóny, Nové boty, Vrať mi moje srdce zpátky alebo Náledí sa stali hitmi.

Jej výrazný talent sa prejavoval čím ďalej tým viac a po účinkovaní v niekoľkých semaforských hrách (Kytice, Elektrická puma, Smutek bláznivých panen) sa postupne stala hlavnou ženskou osobnosťou tohto divadla.

Nezvyčajné kombinácie jej jemného osobného pôvabu a nevšedného komického talentu si všimla čoskoro aj televízia a film. Na plátne sa stala napríklad partnerkou Karla Gotta v snímke Hvězda padá vzhůru (1974).

V 80. rokoch začala jej dlhoročná a veľmi úspešná práca pre deti (relácie Malý televizní kabaret, Studio Kamarád, Kosmická čarodějnice), objavila sa v mnohých televíznych rozprávkach ako Taneček přes dvě pekla, Královna koloběžka, Doktorská pohádka, O chytrém Honzovi aneb Jak se Honza stal králem, Vohnice a Kylián a v mnohých ďalších. Vtlačila svoj hlas jednému z večerníčkov Káťa a Škubánek. Nezabudnuteľná je tiež jej postava nešťastne zamilovanej chyžnej Heli v seriáli Návštěvníci z roku 1983.

V tej dobe stvárnila na semaforskom javisku rad ďalších rolí (Markéta v hre Faust), ale jedna z nich mala pre jej budúcu kariéru rozhodujúci význam. V hre Jonáš, dejme tomu v úterý, ktorá mala premiéru 5. marca 1985, sa zrodila postava slečny Žofie Melicharovej. Ako verná a zamilovaná gazdiná starnúceho kabaretiéra, nie veľmi vzdelaná, ale s veľkým srdcom, získala svoju životnú úlohu a veľkú popularitu. Výstupy pána Jonáša a slečny Melicharovej patria dodnes na repertoári Semaforu k tomu najlepšiemu. Spoločne sa objavili aj na filmovom plátne: Jonáš a Melicharová (1986) a Jonáš, aneb Jak je důležité míti Melicharovou (1988) .

Ďalšou príležitosťou pre jej komický talent sa na začiatku 90. rokov stala rola "žiarlivej ruskej matróny" Varvary v inscenácii Nižni Novgorod s nezabudnuteľným sólom Námořníci ze všech světa konců... Úspech mali aj hry Mé srdce je Zimmer frei alebo Víkend s Krausovou.

Veľkú šancu jej dalo v polovici 90. rokov aj Hudobné divadlo v Karlíne, kde na jeho doskách niekoľko rokov stvárňovala Dolly Leviovú v muzikáli Hello Dolly. Za svoj výkon dostala Cenu Thálie za rok 1996. Neskôr sa tu objavila aj ako herečka v inscenácii Zvonokosy.

V hudobnej produkcii posledných rokov priniesla čoby speváčka dva výrazné počiny: Já mám ráda komiky, v ktorom naspievala nové verzie slávnych šlágrov českých a svetových komikov, a v roku 1999 potom album austrálskych ľudových piesní Nezacházej slunce s modernými aranžmánmi a krásnymi textami. Pre deti natočila CD Zpívánky.

V posledných rokoch sa okrem nepretržitého účinkovania v divadle Semafor (najnovšie komédie Jako když tiskne, Sukně smutnou jehlou spíchnutá alebo Lysistrata) venuje tiež stredovekej tematike (inscenácia Oráč a smrt) a moderovaniu (jeden z ročníkov cien TýTý a ceny Thálie). Ku gitare a saxofónu, ktorú bravúrne ovláda, pridala niekoľko ďalších hudobných nástrojov. S úspechom vystupuje v rozhlase a je autorkou niekoľkých rozprávkových knižiek (Pohádky z pastelky, Pohádky a písničky pro šikovné děti).

V roku 2007 sa objavila aj na doskách Národného divadla. V réžii Miloša Formana stvárnila rolu tetušky v legendárnom predstavení Dobře placená procházka, večerníček Berta a Ufo, ktorému prepožičala svoj nezameniteľný hlas. Tí najmenší ju potom majú možnosť vidieť v relácii Kouzelná školka alebo v hudobnom programe Muzicírování, kde o. i. apolu s Janom Maxiánom zoznamuje deti najmä s pesničkami z Osvobozeného divadla a divadla Semafor v Českej televízii.

Diskografia 
 1972: Hej, Tóny/Dám ti růži - Supraphon 0 43 1308 h, SP 
 1973: Babiččino údolí/Teď hádej - Supraphon 0 43 1533 h, SP
 1973: Miláčku/Orchestrion z ráje - Supraphon 0 43 1917 h, SP 
 1975: Jitka Molavcová - Supraphon 1 13 1549 H, LP
 1990: Na okně seděla kočka... - Supraphon, LP (podtitul: ...ale už nesedí. Kde je? Tomu, kdo ji najde zazpívá Jitka Molavcová 17 veselých písniček)
 1994 Já mám ráda komiky - Jitka Molavcová zpívá písničky slavných komiků - Multisonic 31 0216-2311, CD
 1997: Písně zbožné, milostné a darebné - Hudba a poezie středověku - Jitka Molavcová, Alfred Strejček, Pavel Jurkovič - CD
 1998: Zpívánky s Jitkou Molavcovou - Sony Music / Bonton, CD
 2005: Teď hádej - , CD
 2010: Pop galerie - Supraphon, CD
 2010: Pec nám spadla - Tonada, CD (české a slovenské piesne pre deti) spolu s Máriou Podhradskou a Richardom Čanakym)

Kompilácia 
 1973: 12 pro Mladý svět - Supraphon, LP - A3. Co mi dáš - Jitka Molavcová
 1978 Mojmír Balling - Mojmír Balling - Supraphon 1113 2517 H, LP - 21. Krajkoví - Jitka Molavcová (album s piesňami hudobného skladateľa Mojmíra Ballinga)
 2003 To byl váš hit - 70. léta - , CD - 04. Ukrejvám rozpaky - Jitka Molavcová

Literatúra 
 Jitka Molavcová: Pohádky z pastelky 
 Jitka Molavcová: Pohádky a písničky pro šikovné děti, vydalo nakladateľstvo Exact Service v roku 1993
 Jan Petráň: Malé pohádky Jitky Molavcové, vydalo nakladateľstvo Primus v roku 2000, ISBN 80-86207-13-7

Referencie

Iné projekty

Externé odkazy 
 Jitka Molavcová v databáze Národní knihovny ČR
 Jitka Molavcová na stránkach divadla Semafor
 Stránky Jitky Molavcovej
 
 
 Jitka Molavcová na dabingforum.cz 

České divadelné herečky
České filmové herečky
České televízne herečky
České dabingové herečky
Českí moderátori
Českí komici
České popové speváčky
České šansoniérky
Autori a interpreti detskej hudby
Držitelia Ceny Thálie
Osobnosti z Prahy